b'\n_START_ARTICLE_\nBogForum\n_START_PARAGRAPH_\nBogForum er en dansk \xc3\xa5rlig bogmesse, der afholdes i en weekend midt i november m\xc3\xa5ned i Bellacentret. Messen, som er den f\xc3\xb8rste og st\xc3\xb8rste begivenhed i b\xc3\xb8gernes verden i Danmark, l\xc3\xb8ber over tre dage (fredag, l\xc3\xb8rdag og s\xc3\xb8ndag) og g\xc3\xa6stes af en lang r\xc3\xa6kke danske og udenlandske sk\xc3\xb8nlitter\xc3\xa6re forfattere. Blandt arrangementerne og programpunkterne for voksne og b\xc3\xb8rn finder man kortere interview, diskussioner, sessions og h\xc3\xb8jtl\xc3\xa6sninger med forfatterne samt signeringer af aktuelle udgivelser p\xc3\xa5 bogmessens og forlagenes  ni scener foruden udstillernes egne stande._NEWLINE_I l\xc3\xb8bet af bogmessen uddeles en r\xc3\xa6kke litteraturpriser; Danske Banks Litteraturpris (siden 2003, betegnes Danmarks st\xc3\xb8rste bogpris), Danske Banks Debutantpris (siden 2004), BMF\'s B\xc3\xb8rnebogspris (siden 199?), Det Kongelige Bibliotek og G.E.C. Gads Fondens H.O. Lange-Prisen (siden 2006), Undervisningsministeriets Skriverprisen og L\xc3\xa6rebogsforlaget Samfundslitteraturs L\xc3\xa6rebogsprisen.\n_START_SECTION_\nF\xc3\xb8rste bogmesse i Forum\n_START_PARAGRAPH_\nMessen, som var den f\xc3\xb8rste bogmesse af sin slags p\xc3\xa5 dansk grund, blev startet op af programchef Poul Bj\xc3\xb8rnholt p\xc3\xa5 initiativ fra den dav\xc3\xa6rende ledelse i Forum K\xc3\xb8benhavn og afholdtes for f\xc3\xb8rste gang i weekenden den 18. \xe2\x80\x94 20. september 1992 under titlen "Vild med b\xc3\xb8ger" med deltagelse af godt 8.000 bes\xc3\xb8gende og 40 danske forlag, boghandlere og kulturinstitutioner._NEWLINE_Den Danske Forl\xc3\xa6ggerforening tog i begyndelsen afstand fra bogmessen i Forum, da flere store forlag fandt messen for kommerciel \xe2\x80\x93 p\xc3\xa5 trods af et faldende bogsalg i Danmark i begyndelsen af 1990\'erne. Endvidere blev den f\xc3\xb8rste danske bogmesse kritiseret for at v\xc3\xa6re placeret for tidligt i s\xc3\xa6sonen til, at alle de vigtigste b\xc3\xb8ger kunne komme med samtidig med at arrangementets afvikling l\xc3\xa5 f\xc3\xb8r verdens st\xc3\xb8rste bogmesse i Frankfurt. Forum K\xc3\xb8benhavn tog kritikken til sig ved at flytte messen en hel m\xc3\xa5ned frem og tage forl\xc3\xa6ggerne med p\xc3\xa5 r\xc3\xa5d. Det vendte stemningen og store dele af bogbranchen trak boykotten tilbage samtidig med at bogmessen nu opn\xc3\xa5ede en behersket \xc3\xb8konomisk offentlig st\xc3\xb8tte. Blandt kritikpunkterne var bekymringer fra visse akt\xc3\xb8rer i bogbranchen over udstillingshallens egnethed til afholdelse af en bogmesse, at arrang\xc3\xb8rerne manglede mere indsigt til bogbranchen og om bogbranchens samhandelsregler tillod at s\xc3\xa6lge de udstillede aktuelle b\xc3\xb8ger til publikum. I argumenterne for boykotten indgik endvidere en r\xc3\xa6kke forlags planer om at afholde deres en \xc3\xa5rlige bogsal, hvilket dog skrinlagdes grundet manglende tilsagn om offentligt tilskud.\n_START_SECTION_\nBogmessen igennem \xc3\xa5rene\n_START_PARAGRAPH_\nMessecentret Forum K\xc3\xb8benhavn har siden starten v\xc3\xa6ret arrang\xc3\xb8r af messen, der genrem\xc3\xa6ssigt henvender sig til et meget bredt publikum fra "h\xc3\xb8jlitter\xc3\xa6re forfattere til bestsellere, kogeb\xc3\xb8ger og b\xc3\xb8ger om selvudvikling" og "skal generere b\xc3\xa5de l\xc3\xa6se- og k\xc3\xb8belyst" for den brede litteratur samt ikke kun handle om det skrevne ord. En unders\xc3\xb8gelse viste i 200?, at bogmessen havde et stor kvindeligt publikum, der k\xc3\xb8ber b\xc3\xb8gerne. Pr\xc3\xa6sentationen af b\xc3\xb8gerne foregik fra begyndelsen under munstre rammer som bogcafe og scener med litter\xc3\xa6re paneldiskussioner, forfatter-interviews, samtaler, signeringer og opl\xc3\xa6sninger af v\xc3\xa6rker ved kendte danske forfattere samt fremm\xc3\xb8de af udenlandske aktuelle forfattere, der fort\xc3\xa6ller om deres b\xc3\xb8ger og tankerne bag._NEWLINE_Det k\xc3\xb8benhavnske BogForums stigende popularitet medvirkede til st\xc3\xb8rre deltagelse af forfatterne. Allerede i den 3. udgave i 1994 medvirkede et st\xc3\xb8rre bes\xc3\xb8gstal til, at brandmyndighederne m\xc3\xa5tte lukke for adgangen til messen i en halv times tid om s\xc3\xb8ndagen og folk ind i hold \xe2\x80\x93 et krav, fra det lokale brandv\xc3\xa6sen om at begr\xc3\xa6nse antallet af samtidige bes\xc3\xb8gende indeni hallen, som arrang\xc3\xb8ren har m\xc3\xa5ttet f\xc3\xb8lge sidenhen af hensyn til sikkerheden._NEWLINE_Til BogForum 1995 var der mulighed for at tilg\xc3\xa5 det nye computernetv\xc3\xa6rk, internettet, et tiltag iv\xc3\xa6rksat for at lokke et yngre publikum til. En r\xc3\xa6kke begivenheder, blandt p\xc3\xa5 Den Sorte Diamant, blev arrangeret i ugen op til BogForum 2008 under navnet "K\xc3\xb8benhavn L\xc3\xa6ser". I forbindelse med BogForum 2009 etableres et samarbejde med DR, s\xc3\xa5ledes at man kunne se udvalgte forfatter-interviews fra bogmessen som radio, tv-klip og podcasts p\xc3\xa5 DR\'s websted \xe2\x80\x93 blandt andet som en del af "DR Scenen". Samtidig fandt et s\xc3\xa6rarrangement ("pre-opening") sted den 12. november p\xc3\xa5 Diamantens Internationale Forfatterscene p\xc3\xa5 Det Kongelige Bibliotek f\xc3\xb8r bogmessens officielle \xc3\xa5bning.\n_START_SECTION_\nPrisoverr\xc3\xa6kkelser\n_START_PARAGRAPH_\nTil BogForum 1993 besluttede arrang\xc3\xb8rerne at indstifte en ny litter\xc3\xa6r pris, best\xc3\xa5ende af en pengepr\xc3\xa6mie 5.000 kroner og en rejse til en storby, der skulle uddeles til en debuterende forfatter af et dommerpanel, der udgjordes af litteraturkritikeren Erik Skyum-Nielsen, forfatteren Lene Bredsdorff, forfatteren Peter Poulsen og Knud S\xc3\xb8rensen._NEWLINE_Danske Banks Debutantpris uddeles i forbindelse med BogForums officielle \xc3\xa5bningsceremoni p\xc3\xa5 Store Scene fredag formiddag, hvorimod Danske Banks Litteraturpris traditionen tro uddeles om s\xc3\xb8ndagen. BG Banks Litteraturpris (senere kendt som Danske Banks Litteraturpris) blev for f\xc3\xb8rste gang uddelt af dav\xc3\xa6rende kulturminister Brian Mikkelsen den 23. november under BogForum 2003, mens Prisen for \xc3\xa5rets bedste sk\xc3\xb8nlitter\xc3\xa6re debutant blev introduceret p\xc3\xa5 BogForum under messen i 2004._NEWLINE_Prisoverr\xc3\xa6kkelsen for \xc3\x85rets danske billed-, b\xc3\xb8rne- og ungdomsbog for det p\xc3\xa5g\xc3\xa6ldende \xc3\xa5r, BMF\'s B\xc3\xb8rnebogspris, uddeles af Bog- og Papirbranchens ansatte (BMF, tidligere Den Danske Boghandlermedhj\xc3\xa6lperforening) p\xc3\xa5 en scene og traditionen tro med efterf\xc3\xb8lgende reception p\xc3\xa5 BMF\'s stand._NEWLINE_H.O. Lange-Prisen uddelt af Det Kongelige Bibliotek og G.E.C. Gads Fond, H.O. Lange-Prisen blev indstiftet i 2001 og uddeltes for f\xc3\xb8rste gang p\xc3\xa5 Bogcaf\xc3\xa9ens scene i BogForum den 17. november 2006. Undervisningsministeriets Skriverprisen og l\xc3\xa6rebogsforlaget Samfundslitteraturs L\xc3\xa6rebogsprisen finder ligeledes sted p\xc3\xa5 den \xc3\xa5rlige bogmesse p\xc3\xa5 Frederiksberg. _NEWLINE_Prisoverr\xc3\xa6kkelser, som har v\xc3\xa6ret uddelt p\xc3\xa5 BogForum, er h\xc3\xa6dersprisen B\xc3\xb8rnebibliotekarernes Kulturpris, der uddeltes af B\xc3\xb8rnebibliotekarernes Faggruppe (B\xc3\x98FA) under Bibliotekarforbundet og honor\xc3\xa6rprisen Den nordiske B\xc3\xb8rnebogspris, der uddeltes p\xc3\xa5 BogForum i 1998 og 2001 af Nordisk Skolebibliotekarforening.\n_START_SECTION_\nKritik af format og indhold\n_START_PARAGRAPH_\nKnyttet til bogmessen i Forum p\xc3\xa5 Frederiksberg h\xc3\xb8rer en \xc3\xa5rlig tilbagevendende kritik fra litteraturanmeldere og journalister af  format og indhold. En leder i Politiken karakteriserede messen som "et \'gedemarked\' med kvalitet og kitsch i sk\xc3\xb8n eller usk\xc3\xb8n samdr\xc3\xa6gtighed". Forfatter, musiker og smagsdommer Kristian Leth udtalte i 2009, at man ved \xc3\xa5rets bogmesse havde "et gabende kedeligt messeprogram" med for lidt fokus p\xc3\xa5 litteratur udenfor popul\xc3\xa6rgenrerne, herunder science fiction. If\xc3\xb8lge Kristeligt Dagblad blev arrangementet b\xc3\xa5de i 2008 og 2009 kritiseret for at v\xc3\xa6re "et hektisk og overfladisk gedemarked, som byder p\xc3\xa5 alt for mange af de velkendte, vels\xc3\xa6lgende og brede b\xc3\xb8ger og forfattere \xe2\x80\x93 og p\xc3\xa5 alt for lidt af den mere smalle og ukendte litteratur". Weekendavisens anmelder, Lars Bukdahl, efterlyste i 2009-udgaven af bogmessen mere poesi og kritiserede samtidig det "sl\xc3\xb8je" udbud af "den gode" sk\xc3\xb8nlitteratur._NEWLINE_Den litter\xc3\xa6re direkt\xc3\xb8r for forlaget Gyldendal, Johannes Riis, har derimod fremh\xc3\xa6vet begivenhedens "stor[e] mangfoldighed" og at tidligere fors\xc3\xb8g p\xc3\xa5 messen med pr\xc3\xa6sentation af "noget smalt og meget litter\xc3\xa6rt" har ikke v\xc3\xa6ret den store succes grundet manglende interesse blandt de bes\xc3\xb8gende, hvilket medvirker til at noget litteratur un\xc3\xa6gtelig vil "komme[] i klemme". Direkt\xc3\xb8r for Dagbladet Information, Morten Hesseldahl, har p\xc3\xa5peget at "den smallere litteratur og lyrikken har andre platforme" (for eksempel lyrikfestivaler og opl\xc3\xa6sninger) og "henvender sig til et andet publikum" end bogmessens m\xc3\xa5lgruppe og format. At "bogmessen er s\xc3\xa5 frygtelig og cirkusagtig [..] er en del af charmen ved den", mener Morten Hesseldahl.'